CELEX: 32011D0338
Language: el
Date: 2011-06-10 00:00:00
Title: 2011/338/ΕΕ: Εκτελεστική απόφαση της Επιτροπής, της 10ης Ιουνίου 2011 , σχετικά με τη χρηματοδοτική ενίσχυση για την περίοδο από την 1η Απριλίου 2011 έως την 31η Δεκεμβρίου 2011 για το εργαστήριο αναφοράς της Ευρωπαϊκής Ένωσης για την υγεία των μελισσών [κοινοποιηθείσα υπό τον αριθμό Ε(2011) 3767]

11.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 152/32
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Ιουνίου 2011
   σχετικά με τη χρηματοδοτική ενίσχυση για την περίοδο από την 1η Απριλίου 2011 έως την 31η Δεκεμβρίου 2011 για το εργαστήριο αναφοράς της Ευρωπαϊκής Ένωσης για την υγεία των μελισσών
   [κοινοποιηθείσα υπό τον αριθμό Ε(2011) 3767]
   (Το κείμενο στη γαλλική γλώσσα είναι το μόνο αυθεντικό)
   (2011/338/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (1), και ιδίως το άρθρο 75 παράγραφος 2,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 7,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (3), και ιδίως το άρθρο 31 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 75 παράγραφος 2 του κανονισμού (ΕΚ, Ευρατόμ) αριθ. 1605/2002 της ανάληψης των δαπανών προηγείται απόφαση χρηματοδότησης που εκδίδεται από το όργανο ή από τις αρχές τις οποίες εξουσιοδοτεί το όργανο.
            
         
               (2)
            
            
               Σύμφωνα με το άρθρο 31 παράγραφος 2 της απόφασης 2009/470/ΕΚ μπορεί να χορηγηθεί ενωσιακή ενίσχυση στα εργαστήρια αναφοράς της Ευρωπαϊκής Ένωσης στον τομέα της υγείας των ζώων και των ζώντων ζώων.
            
         
               (3)
            
            
               Αντίστοιχα, ενωσιακή χρηματοδοτική ενίσχυση θα πρέπει να χορηγείται στο εργαστήριο αναφοράς της Ευρωπαϊκής Ένωσης που ορίστηκε να πραγματοποιήσει τις λειτουργίες που προβλέπονται στον κανονισμό (ΕΕ) αριθ. 87/2011, της 2ας Φεβρουαρίου 2011, σχετικά με τον ορισμό του εργαστηρίου αναφοράς της ΕΕ για την υγεία των μελισσών, με τον καθορισμό πρόσθετων αρμοδιοτήτων και καθηκόντων για το εργαστήριο αυτό και με την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (4).
            
         
               (4)
            
            
               Η Επιτροπή αξιολόγησε το πρόγραμμα εργασίας και τις αντίστοιχες εκτιμήσεις προϋπολογισμού που υποβλήθηκαν από το εργαστήριο αναφοράς της ΕΕ για την υγεία των μελισσών για την περίοδο από την 1η Απριλίου 2011 έως την 31η Δεκεμβρίου 2011.
            
         
               (5)
            
            
               Σύμφωνα με τον κανονισμό (ΕΚ) αριθ. 1754/2006 της Επιτροπής, της 28ης Νοεμβρίου 2006, για τους τρόπους χορήγησης της κοινοτικής χρηματοδοτικής ενίσχυσης στα κοινοτικά εργαστήρια αναφοράς για τις ζωοτροφές, τα τρόφιμα και τον τομέα της υγείας των ζώων (5), η χρηματοδοτική ενίσχυση από την Ένωση χορηγείται με την προϋπόθεση ότι τα εγκεκριμένα προγράμματα εργασίας υλοποιούνται αποτελεσματικά και ότι οι δικαιούχοι παρέχουν όλες τις αναγκαίες πληροφορίες εντός συγκεκριμένων χρονικών ορίων.
            
         
               (6)
            
            
               Σύμφωνα με το άρθρο 2 του κανονισμού (ΕΚ) αριθ. 1754/2006, οι σχέσεις μεταξύ της Επιτροπής και των ενωσιακών εργαστηρίων αναφοράς διέπονται από σύμβαση εταιρικής σχέσης, η οποία συνοδεύεται από πολυετές πρόγραμμα εργασίας.
            
         
               (7)
            
            
               Η χρηματοδοτική ενίσχυση για τη λειτουργία και την οργάνωση τεχνικών εργαστηρίων των ενωσιακών εργαστηρίων αναφοράς πρέπει επίσης να συμμορφώνεται με τους κανόνες επιλεξιμότητας που καθορίζονται στον κανονισμό (ΕΚ) αριθ. 1754/2006.
            
         
               (8)
            
            
               Ο κανονισμός (ΕΚ) αριθ. 1754/2006 καθορίζει κανόνες επιλεξιμότητας για τα τεχνικά εργαστήρια που διοργανώνονται από τα ενωσιακά εργαστήρια αναφοράς. Επίσης, η χρηματοδοτική ενίσχυση περιορίζεται στον ανώτατο αριθμό των 32 συμμετεχόντων ανά τεχνικό εργαστήριο. Παρέκκλιση από το όριο αυτό θα πρέπει να επιτρέπεται, σύμφωνα με το άρθρο 13 παράγραφος 3 του κανονισμού (ΕΚ) αριθ. 1754/2006, για ορισμένα εργαστήρια αναφοράς της Ευρωπαϊκής Ένωσης που χρειάζονται υποστήριξη για την παρακολούθηση των τεχνικών εργαστηρίων τους από περισσότερους από 32 συμμετέχοντες, ώστε τα τεχνικά εργαστήρια να αποφέρουν το καλύτερο δυνατό αποτέλεσμα. Παρεκκλίσεις μπορούν να παραχωρούνται σε περίπτωση που ένα ενωσιακό εργαστήριο αναφοράς αναλαμβάνει την πρωτοβουλία και την ευθύνη διοργάνωσης ενός τεχνικού εργαστηρίου με ένα άλλο ενωσιακό εργαστήριο αναφοράς.
            
         
               (9)
            
            
               Σύμφωνα με το άρθρο 3 παράγραφος 2 στοιχείο α) και το άρθρο 13 του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (6), πρόκειται να χρηματοδοτηθούν από το Ευρωπαϊκό Γεωργικό Ταμείο Εγγυήσεων προγράμματα εξάλειψης και παρακολούθησης ζωονόσων (κτηνιατρικά μέτρα). Επιπλέον, το άρθρο 13 δεύτερη παράγραφος του εν λόγω κανονισμού προβλέπει ότι, σε δεόντως αιτιολογημένες εξαιρετικές περιπτώσεις, για μέτρα και προγράμματα που υπάγονται στην απόφαση 2009/470/ΕΚ, το εν λόγω ταμείο αναλαμβάνει τις διοικητικές δαπάνες και τα έξοδα προσωπικού των κρατών μελών και των δικαιούχων ενίσχυσης από το ΕΓΤΠΕ. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του κανονισμού (ΕΚ) αριθ. 1290/2005.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για την υγεία των μελισσών, η Ένωση χορηγεί χρηματοδοτική ενίσχυση στην Agence Nationale de Sécurité Sanitaire de l’alimentation, de l’environnement et du travail (ANSES), Sophia-Antipolis Laboratory για να πραγματοποιήσει τις λειτουργίες και τα καθήκοντα που ορίζονται στο παράρτημα του κανονισμού (ΕΕ) αριθ. 87/2011.
   Η χρηματοδοτική ενίσχυση της Ένωσης αντιστοιχεί στο 100 % των επιλέξιμων δαπανών, όπως ορίζεται στον κανονισμό (ΕΚ) αριθ. 1754/2006, που προβλέπεται από το εν λόγω ινστιτούτο για το πρόγραμμα εργασίας και ανέρχεται, κατ’ ανώτατο όριο, στο ποσό των 249 616 ευρώ για την περίοδο από 1ης Απριλίου έως την 31η Δεκεμβρίου 2011, από το οποίο το ποσό των 48 470 ευρώ, κατ’ ανώτατο όριο, θα διατεθεί αποκλειστικά στην οργάνωση τεχνικού εργαστηρίου σχετικά με την υγεία των μελισσών.
   Η παρούσα απόφαση συνιστά απόφαση χρηματοδότησης κατά την έννοια του άρθρου 75 παράγραφος 2 του κανονισμού (ΕΚ, Ευρατόμ) αριθ. 1605/2002.
   Άρθρο 2
   Η παρούσα απόφαση απευθύνεται στην:
   Agence Nationale de Sécurité Sanitaire de l’alimentation, de l’environnement et du travail, Sophia-Antipolis Laboratory, Les Templiers, 105 route des Chappes, BP 111, 06902 Sophia-Antipolis, Γαλλία.
   
      Βρυξέλλες, 10 Ιουνίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 165 της 30.4.2004, σ. 1.
   
      (3)  ΕΕ L 155 της 18.6.2009, σ. 30.
   
      (4)  ΕΕ L 29 της 3.2.2011, σ. 1.
   
      (5)  ΕΕ L 331 της 29.11.2006, σ. 8.
   
      (6)  ΕΕ L 209 της 11.8.2005, σ. 1.